Správa o formálnych oznámeniach a odôvodnených stanoviskách podľa článku 226 Zmluvy o založení Európskeho spoločenstva zaslaných Európskou komisiou Slovenskej republike

Európska komisia zaslala Slovenskej republike (ďalej len „SR“) v dňoch 5. decembra 2005 a 19. decembra 2005 viaceré formálne oznámenia a odôvodnené stanoviská vo veci neplnenia záväzkov SR voči Európskej únii. Ide o nesplnenie záväzkov prebratia určitých smerníc, prípadne neplnenia konkrétnych povinností z nich vyplývajúcich a nesplnenie následnej notifikácie všeobecne záväzných právnych predpisov preberajúcich smernice a nakoniec nesplnenie povinnosti prijať sankcie, ktoré sa uplatnia v prípade porušenia nariadenia ES. 

Prebratie smerníc Európskeho spoločenstva predstavuje plnenie základných záväzkov vyplývajúcich z prístupovej zmluvy SR k EÚ. Oznámenie prebratia smerníc Európskej komisii je povinnosťou každého členského štátu a vykonáva sa vo forme notifikácie všeobecne záväzných právnych predpisov preberajúcich smernice prostredníctvom elektronickej Notifikačnej databázy. Vykonanie notifikácie je nevyhnutné pre splnenie podmienok kladených na náležité prebratie smerníc do vnútroštátneho právneho poriadku tak, ako to vyplýva z článku 54 Aktu o pristúpení SR k EÚ a zo znenia samotných smerníc. Nesplnenie týchto povinností môže mať za následok až podanie žaloby proti SR na Súdnom dvore ES podľa článku 226 Zmluvy o založení Európskeho spoločenstva a to aj v prípade, ak bola smernica z vecnej stránky prebratá do právneho poriadku SR.

	Notifikačnú povinnosť má ten minister alebo vedúci ústredného orgánu štátnej správy, ktorému bola určená zodpovednosť za prebratie smernice do slovenského právneho poriadku príslušným uznesením vlády SR. 

Vo vzťahu k nariadeniam ES má každý členský štát povinnosť prjiať vo svojom právnom poriadku sankcie, ak to samotné nariadenie ES požaduje. Neprijatie týchto sankcií, znamenajúce nesplnenie záväzku, má za následok, že povinnosti vyplývajúce z nariadenia ES nie sú vymáhateľné.

Neprebratie smernice, prípadne neplnenie konkrétnych povinností z nich vyplývajúcich a následné nesplnenie notifikačnej povinnosti a rovnako neprijatie sankcií k nariadeniu ES je dôvodom na začatie konania podľa článku 226 Zmluvy o založení Európskeho spoločenstva pre nesplnenie zmluvných povinností. Prvým štádiom konania je tzv. formálne oznámenie („letter of formal notice“), prostredníctvom ktorého požiada Európska komisia dotknutý členský štát, aby sa vo veci porušenia zmluvných povinností vyjadril v lehote dvoch mesiacov. Na základe odpovede členského štátu, resp. aj v prípade, keď členský štát na prvé formálne oznámenie nezareagoval, môže Európska komisia vydať tzv. odôvodnené stanovisko („reasoned opinion“). V odôvodnenom stanovisku vytýči argumenty, prečo sa domnieva, že bolo porušené  právo ES a rovnako vyzve členský štát, aby toto porušenie v lehote spravidla dvoch mesiacov odstránil. V prípade, že členský štát nevyhovie takej výzve, môže Európska komisia predložiť vec Súdnemu dvoru ES.

V prípade, ak by ministri a vedúci ostatných ústredných orgánov štátnej správy plnili úlohy stanovené uzneseniami vlády SR podľa stanovených termínov, nebola by SR v omeškaní s preberaním smerníc a nevznikala by hrozba začatia konania proti SR na Súdnom dvore ES pre nezabezpečenie prebratia smerníc.

Lehoty pre úlohy navrhnuté v uznesení sú uvedené so zreteľom na lehoty stanovené Európskou komisiou, tak aby sa predišlo podaniu žaloby proti SR na Súdnom dvore ES.

I.

Dňa 5. decembra 2005 zaslala Európska komisia SR formálne oznámenie, ktorým začala konanie podľa článku 226 Zmluvy o založení Európskeho spoločenstva z dôvodu neoznámenia ustanovení vnútroštátneho práva zabezpečujúcich prebratie:

1.	smernice Rady 2003/86/ES o práve na zlúčenie rodiny (priestupok č. 2005/1060);
2.	smernice Európskeho parlamentu a Rady 2003/41/ES o činnostiach a dohľade nad inštitúciami zamestnaneckého dôchodkového zabezpečenia (priestupok č. 2005/1059);
3.	smernice Európskeho parlamentu a Rady 2004/24/ES, ktorou sa mení a dopĺňa smernica 2001/83/ES ustanovujúca zákonník spoločenstva o liekoch na humánne použitie, o tradičné rastlinné lieky (priestupok č. 2005/1061);
4.	smernice Európskeho parlamentu a Rady 2004/27/ES, ktorou sa mení a dopĺňa smernica 2001/83/ES ustanovujúca zákonník spoločenstva o liekoch na humánne použitie (priestupok č. 2005/1062);
5.	smernice Európskeho parlamentu a Rady 2004/28/ES, ktorou sa mení a dopĺňa smernica 2001/82/ES ustanovujúca zákonník spoločenstva o veterinárnych liekoch (priestupok č. 2005/1063);
6.	smernice Komisie 2005/27/ES, ktorou sa na účely prispôsobenia technickému pokroku mení a dopĺňa smernica Európskeho parlamentu a Rady 2003/97/ES o aproximácii právnych predpisov členských štátov, ktoré sa vzťahujú na typové schválenie zariadení pre nepriamy výhľad a vozidiel vybavených takými zariadeniami (priestupok č. 2005/1065);
7.	smernice Európskeho parlamentu a Rady 2004/42/ES z 21. apríla 2004 o obmedzení emisií prchavých organických zlúčenín unikajúcich pri používaní organických rozpúšťadiel v určitých farbách a lakoch a vo výrobkoch na povrchovú úpravu vozidiel a o zmene a doplnení smernice 1999/13/ES (priestupok č. 2005/1064).

 Odpoveď je SR povinná zaslať Európskej komisii do dvoch mesiacov, t. j. do 5. februára 2006. Z tohto dôvodu je potrebné, aby minister zahraničných vecí informoval Európsku komisiu a to na základe podkladov od ministerky práce, sociálnych vecí a rodiny, ministra dopravy, pôšt a telekomunikácií, ministra zdravotníctva, ministra životného prostredia a ministra vnútra.
	1. Smernica Rady 2003/86/ES o práve na zlúčenie rodiny, ktorej gestorom je, v zmysle uznesenia vlády SR č. 266 zo dňa  31. marca 2004, Ministerstvo vnútra SR a rovnakým uznesením bola ministrovi vnútra uložená úloha zabezpečiť prebratie smernice do vnútroštátneho právneho poriadku do 3. októbra 2003, bola prebratá zákonom č. Z. z., ktorým sa mení a dopĺňa zákon č. 48/2002 Z. z. o pobyte cudzincov a o zmene a doplnení niektorých zákonov v znení neskorších predpisov s účinnosťou od 1. januára 2006. Uvedený zákona bol notifikovaný Európskej komisii dňa 27. decembra 2005. Napriek tejto skutočnosti je potrebné odpovedať na zaslané formálne oznámenie.

	2. Smernica Európskeho parlamentu a Rady 2003/41/ES o činnostiach a dohľade nad inštitúciami zamestnaneckého dôchodkového zabezpečenia, ktorej gestorom je, v zmysle uznesenia vlády SR č. 266 zo dňa  31. marca 2004, Ministerstvo práce, sociálnych vecí a rodiny SR a rovnakým uznesením bola ministrovi práce, sociálnych vecí a rodiny uložená úloha zabezpečiť prebratie smernice do vnútroštátneho právneho poriadku do 23. septembra 2005, bude úplne prebratá návrhom zákona, ktorým sa mení a dopĺňa zákon č. 461/2003 Z. z. o sociálnom poistení  v znení neskorších predpisov a o zmene a doplnení zákona č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov. Návrh predmetného zákona nie je ešte v legislatívnom procese. Podľa plánu legislatívnych úloh vlády SR má byť predložený na rokovanie vlády SR v marci 2006, preto sa nová úloha neukladá.
Ministerka  práce, sociálnych vecí a rodiny zaslala už odpoveď na zaslané formálne oznámenie ministrovi zahraničných vecí.

	3. Smernica Európskeho parlamentu a Rady 2004/24/ES, ktorou sa mení a dopĺňa smernica 2001/83/ES ustanovujúca zákonník spoločenstva o liekoch na humánne použitie, o tradičné rastlinné lieky, ktorej gestorom je, v zmysle uznesenia vlády SR č. č. 940 zo dňa  6. októbra 2004, Ministerstvo zdravotníctva SR a rovnakým uznesením bola ministrovi zdravotníctva uložená úloha zabezpečiť prebratie smernice do vnútroštátneho právneho poriadku do 30. októbra 2005, bude prebratá návrhom zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona NR SR č. 220/1996 Z. z. o reklame v znení neskorších predpisov s predpokladanou účinnosťou od 1. mája 2006. Návrh predmetného zákona je po medzirezortnom pripomienkovom konaní.
Minister zdravotníctva zaslal už odpoveď na zaslané formálne oznámenie ministrovi zahraničných vecí.

	4. Smernica Európskeho parlamentu a Rady 2004/27/ES, ktorou sa mení a dopĺňa smernica 2001/83/ES ustanovujúca zákonník spoločenstva o liekoch na humánne použitie, ktorej gestorom je, v zmysle uznesenia vlády SR č. č. 940 zo dňa  6. októbra 2004, Ministerstvo zdravotníctva SR a rovnakým uznesením bola ministrovi zdravotníctva uložená úloha zabezpečiť prebratie smernice do vnútroštátneho právneho poriadku do 30. októbra 2005, bude prebratá návrhom zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona NR SR č. 220/1996 Z. z. o reklame v znení neskorších predpisov s predpokladanou účinnosťou od 1. mája 2006. Návrh predmetného zákona je po medzirezortnom pripomienkovom konaní.
Minister zdravotníctva zaslal už odpoveď na zaslané formálne oznámenie ministrovi zahraničných vecí.

	5. Smernica Európskeho parlamentu a Rady 2004/28/ES, ktorou sa mení a dopĺňa smernica 2001/82/ES ustanovujúca zákonník spoločenstva o veterinárnych liekoch, ktorej gestorom je, v zmysle uznesenia vlády SR č. č. 940 zo dňa  6. októbra 2004, Ministerstvo zdravotníctva SR a rovnakým uznesením bola ministrovi zdravotníctva uložená úloha zabezpečiť prebratie smernice do vnútroštátneho právneho poriadku do 30. októbra 2005, bude prebratá návrhom zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona NR SR č. 220/1996 Z. z. o reklame v znení neskorších predpisov s predpokladanou účinnosťou od 1. mája 2006. Návrh predmetného zákona je po medzirezortnom pripomienkovom konaní.
Minister zdravotníctva zaslal už odpoveď na zaslané formálne oznámenie ministrovi zahraničných vecí.

	6. Smernica Komisie 2005/27/ES, ktorou sa na účely prispôsobenia technickému pokroku mení a dopĺňa smernica Európskeho parlamentu a Rady 2003/97/ES o aproximácii právnych predpisov členských štátov, ktoré sa vzťahujú na typové schválenie zariadení pre nepriamy výhľad a vozidiel vybavených takými zariadeniami, ktorej gestorom je, v zmysle uznesenia vlády SR č. 751 zo dňa  5. októbra 2005, Ministerstvo dopravy, pôšt a telekomunikácií SR a rovnakým uznesením bola ministrovi dopravy, pôšt a telekomunikácií uložená úloha zabezpečiť prebratie smernice do vnútroštátneho právneho poriadku do 19. okóbra 2005,  bude prebratá nariadením vlády SR o technických požiadavkách na zariadenia pre nepriamy výhľad a na motorové vozidlá vybavené takýmito zariadeniami. Návrh nariadenia vlády je po medzirezortnom pripomienkovom konaní, z tohto dôvodu sa navrhuje, aby minister dopravy, pôšt a telekomunikácií predložil na rokovanie vlády SR návrh predmetného nariadenia vlády SR do 1. marca 2006.

	7. Smernica Európskeho parlamentu a Rady 2004/42/ES z 21. apríla 2004 o obmedzení emisií prchavých organických zlúčenín unikajúcich pri používaní organických rozpúšťadiel v určitých farbách a lakoch a vo výrobkoch na povrchovú úpravu vozidiel a o zmene a doplnení smernice 1999/13/ES, ktorej gestorom je, v zmysle uznesenia vlády SR č. 940 zo dňa  6. októbra 2004, Ministerstvo životného prostredia SR a rovnakým uznesením bola ministrovi životného prostredia uložená úloha zabezpečiť prebratie smernice do vnútroštátneho právneho poriadku do 30. októbra 2005, bola čiastočne prebratá zákonom č. 478/2002 Z. z. o ochrane ovzdušia a ktorým sa dopĺňa zákon č. 401/1998 Z. z. o poplatkoch za znečisťovanie ovzdušia v znení neskorších predpisov (zákon o ovzduší). Úplné prebratie sa dosiahne až prijatím vyhlášky Ministerstva životného prostredia SR o požiadavkách na obmedzovanie emisií prchavých organických zlúčenín unikajúcich pri používaní organických rozpúšťadiel v regulovaných výrobkoch a prijatím vyhlášky Ministerstva životného prostredia SR, ktorou sa mení a dopĺňa vyhláška vyhlášky Ministerstva životného prostredia SR č. 409/2003 Z. z., ktorou sa ustanovujú emisné limity, technické požiadavky a všeobecné podmienky prevádzkovania zdrojov a ich zariadení, v ktorých sa používajú organické rozpúšťadlá. Z tohto dôvodu sa ukladá ministrovi životného prostredia úloha prijať uvedené vyhlášky do 1. marca 2006. Návrhy predmetných vyhlášok sú po medzirezortnom pripomienkovom konaní.
Minister životného prostredia zaslal už odpoveď na zaslané formálne oznámenie ministrovi zahraničných vecí.

II.

Dňa 19. decembra 2005 zaslala Európska komisia SR formálne oznámenia, ktorými začala konanie podľa článku 226 Zmluvy o založení Európskeho spoločenstva z dôvodu porušenia:

1.	smernice Rady 68/414/EHS, ktorou sa členským štátom EHS ukladá povinnosť udržiavať minimálne zásoby ropy a/alebo ropných výrobkov (priestupok č. 2005/2334);
2.	smernice Európskeho parlamentu a Rady 2003/30/ES o podpore používania biopalív alebo iných obnoviteľných palív v doprave (priestupok č. 2005/2375);
3.	smernice Európskeho parlamentu a Rady 1999/62/ES o poplatkoch za používanie určitej dopravnej infraštruktúry ťažkými nákladnými vozidlami (priestupok č. 2005/2308 );
4.	smernice Rady 94/57/ES o spoločných pravidlách a normách pre organizácie vykonávajúce inšpekcie a prehliadky a pre príslušné činnosti námorných úradov (priestupok č. 2005/2386).

Odpoveď je SR povinná zaslať Európskej komisii do dvoch mesiacov, t. j. do 19. februára 2006. Z tohto dôvodu je potrebné, aby minister zahraničných vecí informoval Európsku komisiu a to na základe podkladov od ministra dopravy, pôšt a telekomunikácií, ministra hospodárstva a predsedu správy štátnych hmotných rezerv.

1. Smernica Rady 68/414/EHS, ktorou sa členským štátom EHS ukladá povinnosť udržiavať minimálne zásoby ropy a/alebo ropných výrobkov, ktorej gestorom je, v zmysle uznesenia vlády SR č. 983 zo dňa  14. októbra 2003, Správa štátnych hmotných rezerv SR a rovnakým uznesením bola predsedovi správy štátnych hmotných rezerv uložená úloha zabezpečiť prebratie smernice do vnútroštátneho právneho poriadku do 1. mája 2004, bude úplne prebratá návrhom zákona, ktorým sa mení a dopĺňa zákon NR SR č. 82/1994 Z. z. o štátnych hmotných rezervách v znení neskorších predpisov a dopĺňa zákon č. 170/2001 Z. z. o  núdzových zásobách ropy a ropných výrobkov a o riešení stavu ropnej núdze, ktorý schválila vláda SR uznesením č. 28 zo dňa 11. januára 2006.
Predseda správy štátnych hmotných rezerv zaslal už odpoveď na zaslané formálne oznámenie ministrovi zahraničných vecí.

	2. Smernica Európskeho parlamentu a Rady 2003/30/ES o podpore používania biopalív alebo iných obnoviteľných palív v doprave, ktorej gestorom je, v zmysle uznesenia vlády SR č. 983 zo dňa  14. októbra 2003, Ministerstvo hospodárstva SR a rovnakým uznesením bola predsedovi ministrovi hospodárstva uložená úloha zabezpečiť prebratie smernice do vnútroštátneho právneho poriadku do 31. decembra 2004, bude prebratá viacerými všeobecne záväznými právnymi predpismi, úlohy na ich prijatie boli uložené uznesením vlády SR č. 1022 zo dňa 21. decembra 2005 k Návrhu národného programu rozvoja biopalív, preto sa nová úloha neukladá. Porušenie uvedené vo formálnom oznámení bude odstránené návrhom nariadenia vlády SR, ktorým sa zabezpečí realizácia národného programu rozvoja biopalív (termín na predloženie na rokovanie vlády SR do 31. marca), uvedené nariadenie ešte nie je v legislatívnom procese.

	3. Smernica Európskeho parlamentu a Rady 1999/62/ES o poplatkoch za používanie určitej dopravnej infraštruktúry ťažkými nákladnými vozidlami, ktorej gestorom je, v zmysle uznesenia vlády SR č. 983 zo dňa  14. októbra 2003, Ministerstvo dopravy, pôšt a telekomunikácií SR a rovnakým uznesením bola ministrovi dopravy, pôšt a telekomunikácií uložená úloha zabezpečiť prebratie smernice do vnútroštátneho právneho poriadku do 31. decembra 2004, je prebratá, ale nie úplne, zákonom č. 135/1961 Zb. o pozemných komunikáciách (cestný zákon) v znení neskorších predpisov a nariadením vlády SR č. 642/2005 Z. z. , ktorým sa ustanovuje výška úhrady za užívanie vymedzených úsekov diaľnic, ciest pre motorové vozidlá a ciest I. triedy. Preto sa navrhuje, aby minister dopravy, pôšt a telekomunikácií predložil na rokovanie vlády SR do 5. apríla 2006 návrh zákona, ktorým sa mení a dopĺňa zákon č.135/1961 Zb. o pozemných komunikáciách (cestný zákon) v znení neskorších predpisov, ktorý zabezpečí úplné prebratie uvedenej smernice. Uvedený návrh ešte nie je v legislatívnom procese.

	4. Smernica Rady 94/57/ES o spoločných pravidlách a normách pre organizácie vykonávajúce inšpekcie a prehliadky a pre príslušné činnosti námorných úradov, ktorej gestorom je, v zmysle uznesenia vlády SR č. 983 zo dňa  14. októbra 2003, Ministerstvo dopravy, pôšt a telekomunikácií SR a rovnakým uznesením bola ministrovi dopravy, pôšt a telekomunikácií uložená úloha zabezpečiť prebratie smernice do vnútroštátneho právneho poriadku do 31. decembra 2004, nie je prebratá do právneho poriadu SR, preto sa navrhuje, aby minister dopravy, pôšt a telekomunikácií predložil na rokovanie vlády SR do 5. apríla 2006 návrh zákona, ktorým sa mení a dopĺňa zákon č. 435/2000 Z. z. o námornej plavbe v znení neskorších predpisov. Návrh predmetného zákona nie je ešte v legislatívnom procese.

III.

Rovnako dňa 19. decembra 2005 zaslala Európska komisia SR odôvodnené stanoviská, ktorými pokračuje v konaní podľa článku 226 Zmluvy o založení Európskeho spoločenstva z dôvodu:

1.	neoznámenia opatrení na zabezpečenie prebratia smernice Európskeho parlamentu a Rady 2003/30/ES o podpore používania biopalív alebo iných obnoviteľných palív v doprave (priestupok č. 2005/0239);
2.	neoznámenia opatrení na zabezpečenie prebratia smernice Európskeho parlamentu a Rady 2004/26/ES, ktorou sa mení a dopĺňa smernica 97/68/ES o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch (priestupok č. 2005/0239);
3.	neoznámenia opatrení na zabezpečenie prebratia smernice Európskeho parlamentu a Rady 2003/35/ES, ktorou sa ustanovuje účasť verejnosti pri navrhovaní určitých plánov a programov týkajúcich sa životného prostredia a ktorou sa menia a dopĺňajú s ohľadom na účasť verejnosti a prístup k spravodlivosti, smernice Rady 85/337/EHS a 96/61/ES (priestupok č. 2005/0712);
4.	neprijatia sankcií za porušenie nariadenia Európskeho parlamentu a Rady č. 261/2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov, a ktorým sa zrušuje nariadenie  č. 295/91 (priestupok č. 2005/2057).

Odpoveď je SR povinná zaslať Európskej komisii do dvoch mesiacov, t. j. do 19. februára 2006. Z tohto dôvodu je potrebné, aby minister zahraničných vecí informoval Európsku komisiu a to na základe podkladov od ministra dopravy, pôšt a telekomunikácií, ministra hospodárstva a ministra životného prostredia.

1. Smernica Európskeho parlamentu a Rady 2003/30/ES o podpore používania biopalív alebo iných obnoviteľných palív v doprave, ktorej gestorom je, v zmysle uznesenia vlády SR č. 983 zo dňa  14. októbra 2003, Ministerstvo hospodárstva SR a rovnakým uznesením bola predsedovi ministrovi hospodárstva uložená úloha zabezpečiť prebratie smernice do vnútroštátneho právneho poriadku do 31. decembra 2004, bude prebratá viacerými všeobecne záväznými právnymi predpismi, úlohy na ich prijatie boli uložené uznesením vlády SR č. 1022 zo dňa 21. decembra 2005 k Návrhu národného programu rozvoja biopalív, preto sa nová úloha neukladá. Smernica bude prebratá návrhom nariadenia vlády SR, ktorým sa zabezpečí realizácia národného programu rozvoja biopalív (termín na predloženie na rokovanie vlády SR do 31. marca), návrh vyhlášky Ministerstva životného prostredia, ktorou sa mení a dopĺňa vyhláška Ministerstva životného prostredia SR č. 53/2004 Z. z., ktorou sa ustanovujú požiadavky na kvalitu palív a vedenie evidencie o palivách (termín prijatia  do 30. júna 2006). Uvedené všeobecne záväzné právne predpisy ešte nie sú v legislatívnom procese

2. Smernica Európskeho parlamentu a Rady 2004/26/ES, ktorou sa mení a dopĺňa smernica 97/68/ES o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch, ktorej gestorom je, v zmysle uznesenia vlády SR č. 940 zo dňa  6. októbra 2004, Ministerstvo dopravy, pôšt a telekomunikácií SR a rovnakým uznesením bola ministrovi dopravy, pôšt a telekomunikácií uložená úloha zabezpečiť prebratie smernice do vnútroštátneho právneho poriadku do 20. mája 2005, nie je prebratá v právnom poriadku SR, preto sa navrhuje, aby minister dopravy, pôšt a telekomunikácií SR predložil na rokovanie vlády SR návrh nariadenia vlády SR, ktorým sa mení a dopĺňa nariadenie vlády Slovenskej republiky č. 584/2004 Z. z., ktorým sa ustanovujú opatrenia na zníženie emisií zo spaľovacích motorov inštalovaných v necestných pojazdných strojoch do 30. júna 2006. Návrh predmetného nariadenia nie je v legislatívnom procese.

3. Smernica Európskeho parlamentu a Rady 2003/35/ES, ktorou sa ustanovuje účasť verejnosti pri navrhovaní určitých plánov a programov týkajúcich sa životného prostredia a ktorou sa menia a dopĺňajú s ohľadom na účasť verejnosti a prístup k spravodlivosti, smernice Rady 85/337/EHS a 96/61/ES, ktorej gestorom je, v zmysle uznesenia vlády č. 983 zo dňa  14. októbra 2003, Ministerstvo životného prostredia SR a rovnakým uznesením bola ministrovi životného prostredia uložená úloha zabezpečiť prebratie smernice do vnútroštátneho právneho poriadku do 25. júna 2005, je prebratá zákonom o posudzovaní vplyvov na životné prostredie a o zmene a doplnení niektorých zákonov, ktorý bol schválený v Národnej rade SR dňa 14. decembra 2005, s účinnosťou od 1. februára 2006, pričom ešte nebol publikovaný v Zbierke zákonov SR.

4. V odpovedi SR na formálne oznámenie vo veci uplatňovania sankcií za porušenie nariadenia Európskeho parlamentu a Rady č. 261/2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov, a ktorým sa zrušuje nariadenie č. 295/91 bolo uvedené, že sankcie sú stanovené v zákone č. 634/1992 Zb. o ochrane spotrebiteľa v znení neskorších predpisov a že prísnejšie sankcie budú prijaté novým zákonom o ochrane spotrebiteľa. 
Je potrebné konštatovať, že zákonom č. 634/1992 Zb. o ochrane spotrebiteľa v znení neskorších predpisov nemožno sankcionovať porušenia osobitných predpisov (vrátane nariadenia Európskeho parlamentu a Rady č. 261/2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov, a ktorým sa zrušuje nariadenie č. 295/91), preto sa navrhuje, aby minister hospodárstva SR predložil na rokovanie vlády SR do 5. apríla 2006 návrh zákona, ktorým sa mení a dopĺňa zákon 634/1992 Zb. o ochrane spotrebiteľa v znení neskorších predpisov, ktorý by umožnil sankcionovanie porušenia nariadenia Európskeho parlamentu a Rady č. 261/2004, ktorým sa ustanovujú spoločné pravidlá systému náhrad a pomoci cestujúcim pri odmietnutí nástupu do lietadla, v prípade zrušenia alebo veľkého meškania letov, a ktorým sa zrušuje nariadenie č. 295/91. Návrh predmetného zákona nie je ešte v legislatívnom procese.